**HUP - Prijedlozi smanjenja (ne)poreznih davanja 2016.**

Hrvatska udruga poslodavaca, temeljem prikupljenih podataka tvrtki članica pripremila je listu davanja koja najviše opterećuju poslovanje tvrtki, bez obzira nalaze li se u Registru neporeznih nameta (dalje: Registar) ili ne. Za namete koji nisu dio aktualne verzije Registra, isto je navedeno u analizi.

Nameti su poredani prema visini opterećenja za tvrtke, odnosno prema broju članica koje su isti naveli kao najznačajnije opterećenje

1. Naknada za uređenje voda
2. Članarina turističkim zajednicama,
3. Članarina HGK,
4. Spomenička renta,
5. Općekorisna funkcija šuma,
6. Godišnja naknada za uporabu javnih cesta,
7. Komunalna naknada
8. RTV pristojba u segmentu prijevoza
9. Odluka o visini naknada za ostvarenje prava služnosti i građenja,
10. Naknada za neispunjenje kvote za zapošljavanje osoba s invaliditetom,

**1. Naknada za uređenje voda**

Naknada za uređenje voda propisana je sljedećim propisima: Zakonom o financiranju vodnog gospodarstva (NN 153/09, 90/11, 56/13, 154/14), Uredbom o visini naknada za uređenje voda (NN 82/10 i 108/13 – dalje: Uredba) i Pravilnikom o obračunu i naplati naknade za uređenje voda (NN 83/10 i 126/13). Osnovica predmetne naknade je m2, a plaća ju vlasnik ili drugi zakonski posjednik nekretnine. Prema čl. 13. Zakona o financiranju vodnog gospodarstva, naknada za uređenje voda plaća se na sve nekretnine, osim poljoprivrednih zemljišta. Sukladno čl. 2. Uredbe, nekretnine se razvrstavaju u 7 različitih tarifnih razreda: poslovne prostorije trgovine i usluga, poslovne prostorije proizvodnih djelatnosti i usluga, poslovne prostorije uprave, društvenih djelatnosti i drugih javnih službi, stambene prostorije, otvoreni poslovni prostori trgovine i usluga, ostali otvoreni poslovni prostori, ostala zemljišta (zemljište pod autocestom, itd.). Naknadu plaćaju vlasnici ili zakoniti posjednici nekretnine, ali važno je istaknuti kako se ista ne plaća ako ukupni iznos naknade ne prelazi 40 kn godišnje (čl. 4. st. 2. Uredbe). Prema podacima iz Registra od 775.335.377,00 kn ukupno prikupljenih na ime naknade za uređenje voda, čak 509.783.010,38 kn su platili poduzetnici.

Predmetna naknada u pravilu poduzetnicima predstavlja jedan od najviših nameta, dok u komparaciji s ostalim nametima iz domene Ministarstva poljoprivrede, a koji su prihod Hrvatskih voda, točnije: naknadom za korištenje voda – 147.798.372,87 kn, naknadom za zaštitu voda – 75.220.743,96 kn te vodnim doprinosom – na ime kojega su u 2014.g. poduzetnici platili 63.333.642,00 kn, naknada za uređenje voda predstavlja daleko najvećih iznos.

*Preporuka HUP-a je da bi tarifni razred 2. - Poslovne prostorije proizvodnih djelatnosti i usluga, trebao biti u potpunosti oslobođen navedenog nameta, a u cilju stimulacije proizvodnih djelatnosti i konkurentnosti Republike Hrvatske u privlačenju investicija u proizvodne kapacitete, dok bi za tarifni razred 1. – Poslovne prostorije trgovine i usluga, ista trebala biti smanjena.*

**2. Turistička članarina**

Članarina turističkim zajednicama propisana je Zakonom o članarinama u turističkim zajednicama (NN 152/08, 88/10, 110/15) te Pravilnikom o sadržaju i obliku obrasca za prijavu podataka o osnovici za obračun članarine turističkoj zajednici (NN 119/09). Članarina je smanjena Odlukom Vlade RH za 15% u 2015. godini te će se u smanjenom iznosu plaćati od 1. siječnja 2016. godine, no navedena naknada, prvenstveno zbog širokog kruga obveznika te i dalje visokih iznosa predstavlja značajno opterećenje poslodavcima u RH. Na ime naknade je u 2014. godini prikupljeno ukupno 215.270.441,92 kn, od čega su cjelokupan iznos platili poduzetnici.

Vezano uz navedenu naknadu, pristigle su mnogobrojne kritike poslodavaca, tako npr. članarinu turističkim zajednicama plaćaju knjigovodstveni uredi, proizvođači u području repromaterijala za poljoprivredu ili proizvođači tekstila i ostali koji su povezani s turističkim zajednicama tako da su obveznici plaćanja naknade, a od rada istih nemaju niti posredne koristi.

Nadalje, sam način plaćanja članarine otežava poslovanje zato što se članarina plaća po mjestu, npr. prodajnog ureda, a u korist lokalne turističke zajednice, što u praksi može značiti i izradu i provođenje naloga za plaćanje i u iznosu od nekoliko lipa. Tako bi bilo potrebno pojednostaviti način plaćanja. Navedeno bi se moglo učiniti tako da se sredstva uplaćuju u krovnu organizaciju koja bi trebala pomagati u turističkom razvoju svih područja bez obzira ima li u tom području poslovnih subjekata koji su u obvezi obračunavati i plaćati ovu članarinu.

*Preporuka HUP-a zakonodavcu bi bila u smjeru osiguranja učinkovitog djelovanja cjelokupnog sustava turističkih zajednica te efikasno i svrhovito trošenje sredstava te uz usmjerenje plaćanja prema centraliziranom tijelu.*

**3. Članarina HGK**

Bez obzira na Odluku Vlade o smanjenje predmetnog nameta, istim je zbog postotnog propisivanja smanjenja došlo do ukidanja nameta za j.d.o.o. te mogućnosti ukidanja za tvrtke u stečaju, odnosno u likvidaciji (ako se dostave HGK određeni dokumenti koji isto potvrđuju), čime su iz HGK ispunili postotno smanjenje. Međutim, do stvarnog smanjenja mjesečnih članarina za sve ostale članice HKG nije došlo.[[1]](#footnote-1)

Mnogo članica istaknulo je obvezatnost članarine HGK kao nameta koji opterećuje njihovo poslovanje. Članice smatraju kako bi poduzetnik trebao sam odlučiti ima li beneficija od članstva pri Komori ili pak smatra da dio novca kojim plaća članarinu može ulagati u druge aktivnosti za koje smatra da su mu od prioritetnog značenja. Članarina pri HGK propisana je Zakonom o Hrvatskoj gospodarskoj komori (NN 66/91, 73/91), odnosno Odlukom o financiranju Hrvatske gospodarske komore od 19.11.2015. g. Prema podacima iz Registra u 2014.g. poduzetnici su na ime predmetne naknade uplatili 144.892.342,00 kn.

Od 2016. godine članarinu su obvezni plaćati svi obveznici koji obavljaju gospodarsku djelatnost, bez obzira na ustroj (d.d.; d.o.o., ustanove) – u skladu s tim, u obračun sada ulaze ljekarne, odvjetnička društva, revizorska društva, veterinarske klinike, autoškole, učilišta i sl. bez obzira što navedeni plaćaju članarinu sektorskim komorama.

*Prijedlog bi bio prema postepenom ukidanju obvezatnosti članarine HGK, odnosno stvarnom smanjenju mjesečnih članarina koje bi se odnosilo na sve članice HGK.*

**4. Spomenička renta**

Predmetni namet određen je Zakonom o zaštiti i očuvanju kulturnih dobara (NN 69/99, 151/03, 157/03, 100/04, 87/09, 88/10, 61/11, 25/12, 136/12, 157/13, 152/14 , 98/15). Unatoč smanjenju predmetne naknada (Uredbom o izmjenama i dopunama Zakona o zaštiti i očuvanju kulturnih dobara 98/15, kojim je ista smanjena najmanje 10%), članice ističu navedenu naknadu kao onu koja otežava njihovo poslovanje i koju je potrebno dodatno smanjiti. Sukladno podacima, na ime spomeničke rente, a prema podacima iz 2014.g. je plaćeno 104.489.472,00 kn, od čega su cjelokupni iznos platili poduzetnici.

Nadalje je potrebno istaknuti kako se kroz više od 4 izmjena i dopuna, odnosno gotovo više od 4 godine odgađa primjena izmijenjenog članka 114.a. Zakona o zaštiti i očuvanju kulturnih dobara (NN 69/99, 151/03, 157/03, 100/04, 87/09, 88/10, 61/11, 25/12) kojim se smanjuje, odnosno pokušava smanjiti broj obveznika predmetnog nameta.

*Preporuka bi bila prema daljnjem smanjenju iznosa naknade te smanjenju kruga obveznika predmetne naknade.*

**5. Općekorisna funkcija šuma**

Propisana je Zakonom o šumama (NN 140/05, 82/06, 129/08, 80/10, 124/10, 25/12, 68/12, 148/13, 94/14) te Pravilnikom o načinu obračuna, obrascima, posebnom računu i rokovima uplate naknade za korištenje općekorisnih funkcija šuma (NN 40/05., 82/06., 129/08., 80/10., 124/10., 25/12., 68/12., 148/13. i 94/14.). Naknada se plaća u visini od 0,0265% od ukupnog prihoda ili ukupnih primitaka i uplaćuje se na poseban račun za namjene tromjesečno i po završetku računa. Šume se smatraju dobrima od interesa za Republiku Hrvatsku te kao takva uživaju posebnu zaštitu (čl. 52. Ustava RH te Zakon o šumama), što upućuje kako bi država morala i u financijskom smislu skrbiti o šumama. Međutim, predmetnim Zakonom država je financiranje prebacila na gospodarstvo te ga je opteretila u godišnjem iznosu od 172.417.000,00 kn (prema podacima od 2014. godine dostupnima u Registru).

*Preporuka bi bila da se dobra od interesa za Republiku Hrvatsku financiraju isključivo od strane poreza i ostalih prihoda države, jer je jasno kako cjelokupno društvo uživa općekorisne funkcije šuma te da je s tim u vidu potrebna promjena modela financiranja koje će naše gospodarstvo osloboditi neposredno materijalnog i administrativnog troška te ga podignuti više u ljestvici konkurentnosti, a Hrvatsku učiniti povoljnijom za ulaganje.*

**6. Godišnja naknada za uporabu javnih cesta**

Naknada je propisana čl. 86. Zakona o cestama (NN 84/11, 22/13, 54/13, 148/13, 92/14), a iznos iste propisan podzakonskim aktom – Pravilnikom o visini godišnje naknade za uporabu javnih cesta što se plaća pri registraciji motornih i priključnih vozila (NN 96/15, 98/15). Prema podacima iz Registra od 1.004.951.647,33 kn uplaćenih na ime predmetne naknade u 2014.g., poduzetnici su uplatili 355.365.200,78 kn. Iako je Pravilnikom propisano smanjenja od 10%, a koje stupa na snagu 1. siječnja 2016. godine, smatramo kako smanjenje od 10% nije dovoljno, odnosno kako je potrebno daljnje smanjenje navedene naknade.

Također, potrebno je provesti smanjenje naknade tako da se u isto uključe sve pravne osobe koje imaju službeni automobil, odnosno obavljaju djelatnost prijevoza ili iznajmljivanja vozila, jer je umjesto smanjenja nameta na iste negativno djelovalo povećanje koeficijenta u kategoriji od 1001 – 1600 cm3 sa 1,63 na 1,74. Što znači da je u tom dijelu došlo do povećanja naknade, te će poslodavci, pod uvjetom da koriste vozila obujma od 1001-1600 cm3, unatoč Odluci Vlade RH o smanjenju neporeznih nameta za 10%, od 1.1.2016. g. plaćati višu naknadu.

*Dakle, preporuka bi bila u vidu nastavka smanjenja predmetne naknade kako za prijevoznike, odnosno kategorije: autobusi, teretni automobili, itd., tako i propisivanje smanjenja za osobne automobile.*

**7. Komunalna naknada**

Predmetna naknada propisana je Zakonom o komunalnom gospodarstvu (NN 36/95, 70/97, 128/99, 57/00, 129/00, 59/01, 26/03-pročišćeni tekst, 82/04, Uredba 110/04, 178/04, 38/09, 79/09, 153/09, 49/11, 84/11, 90/11, 144/12, 94/13, 153/13, 147/14, 36/15). Iznos naknade ovisi o odlukama jedinice lokalne samouprave (općine, gradovi i Grad Zagreb) ( prema formuli iz čl. 24. st. 3. Zakona o komunalnom gospodarstvu, iznos komunalne naknade po m2 obračunske površine nekretnine utvrđuje se množenjem: vrijednosti boda, koeficijenta zone i koeficijenta namjene).

Komunalna naknada bila je dio pretposljednjeg javno objavljenog Registra, a koji je sadržavao 245 nameta, ista je naknada bila i dio radnih verzija Registra objavljenog 9. rujna 2015.g., no u konačnoj verziji se nije nalazila. Naravno, komunalna naknada nije ukinuta, nego je za istu naknadno zaključeno kako nije neporezni namet.

Osim visokih iznosa komunalne naknade, članice ističu problematiku kontrole korištenja sredstava te mogućnost unaprijeđena sustava ka većoj efikasnosti, a što će imati za posljedicu smanjenje naknade. S tim u vezi posebno je značajan čl. 40a Zakona o komunalnom gospodarstvu kojim je propisana vrlo niska prekršajna kazna od 5.000,00 do 10.000,00 kn za odgovornu osobu u jedinici lokalne samouprave koja utroši sredstva: komunalne naknade, komunalnog doprinosa, naknade za priključenje i sredstva iz čl. 20. st. 4. protivno njihovoj namjeni.

*Prijedlog bi mogao ići i u smjeru zakonskog limitiranja najvišeg iznosa komunalne naknade koji bi se usklađivao s npr. indeksom potrošačkih cijena ili drugim službenim parametrom.*

**8. RTV pristojba u segmentu prijevoza**

Propisana je na temelju Zakona o HRT-u (NN 137/10, 76/12) te Ugovora između HRT-a i Vlade RH za razdoblje od 1.1.2013. do 31.12.2017. U 2014. godini ukupni prihod HRT-a je iznosio 1.194.697.798,00 kn, od čega su poduzetnici kroz pristojbe uplatili 140.499.920,00 kn.

HUP Udruga poslodavaca prometa i Rent a car koordinacija traže primjereni model naplate RTV pristojbe. Posebno se to odnosi na cestovne prijevoznike koji temelje 80% prijevoza u međunarodnom transportu i rent a car tvrtke koje su sezonalno operativne, maksimalno šest mjeseci u godini. – a imaju obvezu plaćanja RTV pristojbe kroz cijelu godinu.

*HUP predlaže da se Zakon o HRT-u izmjeni na način da pravne osobe imaju obvezu plaćanja RTV pristojbe u iznosu od maksimalno jedne mjesečne pristojbe za radio ili TV prijamnik godišnje; za službena vozila - da se naplata uredi na način da se RTV pristojba kod pravnih osoba naplati za cijelu godinu u jednom mjesečnom iznosu prilikom registracije službenog vozila.*

**9. Odluka o visini naknada za ostvarenje prava služnosti i građenja**

Propisana je Zakonom o cestama (NN 84/11, 22/13, 54/13, 148/13, 92/14), Odlukom o visini naknade za osnivanje prava služnosti i prava građenja na javnoj cesti (NN 87/14) te pratećim podzakonskim aktima, a izvor je sredstava za financiranje javnih cesta.

Plaća se mjesečno, odnosno godišnje, a ovisno o površini cestovnog zemljišta. U 2014. godini iznosila je ukupno 90.011.367,25 kn (nametom su opterećeni isključivo poduzetnici).

S obzirom na to da je u postupku Prijedlog zakona o izmjenama i dopunama Zakona o cestama P.Z. 867., kojim se mijenjaju čl. 86. st. 2., 3. i 4., doći će do proširenja naknade i na pravne osobe koje su u pretežitom državnom vlasništvu (ukinut će se određeni oblik nejednakosti, a trenutno stanje se može smatrati i protivno pravnoj stečevini EU). Tako će umjesto smanjenje neporeznih nameta doći će do povećanja povećanje priljeva istoga, jer će namet morati plaćati HEP, vodoopskrbe, itd. (investitor vodnih građevina, energetskih građevina, građevina elektroničke komunikacijske infrastrukture i druge povezane opreme, odnosno osoba koja je na temelju posebnog zakona ovlaštena upravljati), a što je u suprotnosti s Odlukom Vlade te s ciljevima i obvezama prihvaćenim u okviru Europskog semestra 2015.

Nadalje, ističemo kako ovako visoki iznosi navedenih naknada za služnost na javnoj cesti za postavljanje EKI, predstavlja nemoguću prepreku ulaganju u razvoj elektroničke komunikacijske infrastrukture u RH, jer niti jedan infrastrukturni operator ne može napraviti poslovni model koji bi mu garantirao povrat uloženog u izgradnju slučaju kad trasa EKI ide po javnoj cesti. Dakle, visina naknade je velika prepreka i Nacionalnom programu izgradnje širokopojasnog pristupa (NP BBI).

*Prijedlog bi bio da se Odlukom Vlade o visini naknade za osnivanje prava služnosti i prava građenja na javnoj cesti smanji razina naknade tako da će ista u konačnici iznositi i manje od 90.011.367,25 kn za proširen krug obveznika.*

**10. Naknada za neispunjenje kvote za zapošljavanje osoba s invaliditetom**

Iako se ne nalazi u Registru neporeznih davanja, naknada za neispunjenje kvote za zapošljavanje osoba s invaliditetom prepoznata je kako u neposredno materijalnom, tako i u administrativnom smislu kao opterećujuća za gospodarstvo. Predmetna naknada propisana je Zakonom o profesionalnoj rehabilitaciji u zapošljavanju osoba s invaliditetom (NN 157/13, 152/14) te Pravilnikom o utvrđivanju kvote za zapošljavanje osoba s invaliditetom (NN 2/15). Poslodavcima koji zapošljavaju više od 20 radnika, kvota se određuje u visini od 3% u odnosu na ukupan broj zaposlenih kod poslodavca, neovisno o djelatnosti koju poslodavac obavlja, dok postoji mogućnost istu ispuniti zamjenskom kvotom.

Naknada se plaća u iznosu od 30% minimalne plaće za svaku osobu s invaliditetom koju je bio dužan zaposliti, a istu je potrebno uplatiti do zadnjeg dana u mjesecu za prethodni mjesec te ju iskazati na JOPPD obrascu.

Prije stupanja na snagu predmetnih obveza HUP je javno isticao da predmetni sustav neće dovesti do bitno povećanog zapošljavanja osoba s invaliditetom, jer mnogi poslodavci zbog specifičnosti svoje djelatnosti, organizacije poslovanja i dodatnog administriranja, neće biti u mogućnosti izvršiti obvezu zapošljavanja, pa će isto imati za posljedicu isključivo novčane naknade kao mjeru sankcioniranja poslodavaca (neporezni namet), a ne visoku zaposlenost osoba s invaliditetom. Prema posljednjim podacima HZZ-a, predviđanja su se pokazala točnim: „Na dan 30. rujna 2015. godine u evidenciji Hrvatskoga zavoda za zapošljavanje bilo je registrirano ukupno 6. 786 osoba s invaliditetom, što iznosi 2,6 % populacije nezaposlenih osoba prijavljenih u evidenciji Zavoda. U isto vrijeme prošle godine u evidenciji Zavoda bile su 6. 762 osobe s invaliditetom, dok je njihov udio u općoj populaciji iznosio 2,3 %.“[[2]](#footnote-2)

*Prijedlog bi mogao biti u smjeru potpunog ukidanja naknade za neispunjenje kvota, te poticanje zapošljavanja invalida na drugi način koji ne ide u smjeru kažnjavanja, nego još privlačnijim poreznim i drugim mjerama pomogne poslodavcima u zapošljavanju invalida.*

**11 „bizarnih“…**

Hrvatska udruga poslodavaca izradila je i popis 11 nameta za koje smatra da dodatno nepotrebno i neopravdano opterećuju gospodarske subjekte iako financijski iznosi tih naknada nisu u istoj kategoriji s naknadama koje najviše opterećuju poslovanje tvrtki.

1. Naknada za izdavanje dozvola za međužupanijsku liniju – opći prihod državnog proračuna – 92.100,00kn u 2014. godini (rok važenja dozvole 5 godina).
2. Naknada za izdavanje dozvola za županijsku liniju – prihod županijskih proračuna – 350.000,00kn u 2014. godini (rok važenja dozvole 5 godina).
3. Naknada za izdavanje dozvole domaćem ili stranom prijevozniku za obavljanje linijskog prijevoza na bilateralnoj ili tranzitnoj međunarodnoj liniji – opći prihod državnog proračuna – 185.000,00kn u 2014. godini (rok važenja dozvole 5 godine).
4. Naknada za usklađivanje novih i izmijenjenih voznih redova za međužupanijske i međunarodne linije – prihod HGK – 1.967.400,00kn u 2014. godini.
5. Naknada za usklađivanje novih i izmijenjenih voznih redova za županijske linije – prihod HGK – županijske komore – 1.797.000,00kn u 2014. godini.

Navedeni nameti su propisani istim Pravilnikom o dozvolama za obavljanje linijskog prijevoza putnika (NN 118/05, 120/10 i 112/11) donesenim kao podzakonski akt Zakona o cestama (NN 82/13) te se kroz 5 raznih naknada naplaćuje izdavanje dozvola za obavljanje linijskog prijevoza te usklađivanje voznih redova.

1. Naknada za provjeru potpunosti dokumentacije u postupku izmjene rješenja o registraciji sredstava za zaštitu bilje – prihodi se dijele: 60% Hrvatskom centru za poljoprivredu i selo, 20% Institutu za medicinska istraživanja i medicinu rada, 20% Ministarstvu poljoprivrede – 8.800,00kn u 2014. godini.

Sam naziv naknade koja se plaća za provjeru potpunosti dokumentacije te podjela izrazito malog godišnjeg prihoda između čak 3 subjekta, upućuje na visoku razinu administrativnog troška provedbe nameta i njegovu nesvrhovitost.

1. Naknada za ovlaštenje pravnih osoba za ispunjavanje propisanih uvjeta za proizvodnju predmeta opće uporabe – opći prihod državnog proračuna – 27.820,00kn u 2014. godini.

Sam naziv naknade koja se plaća za ovlaštenje pravnih osoba za ispunjavanje uvjeta za proizvodnju predmeta opće uporabe (u iznosu od 1000kn) te nevjerojatno niska razina prikupljenog iznosa. Sukladno Zakonu o predmetima opće uporabe (NN 39/13 i 47/14) predmeti opće uporabe su materijali i predmeti koji dolaze u neposredni dodir s hranom i predmeti široke potrošnje (od lule do ambalaže). Ovakve naknade nisu stimulativne za proizvodnju u RH.

1. Naknada za troškove ispisa rezultata i slanje poštom – prihod Hrvatske poljoprivredne agencije – 808.938,94, od čega poduzetnici 116.449,02, sve u 2014. godini.
2. Naknada za razne potvrde i identifikacijske dokumente – prihod Hrvatske poljoprivredne agencije – 548.879,75.kn, od čega poduzetnici 109.683,84, sve u 2014. godini.
3. Naknada za evidencijske naljepnice za označavanje i održavanje vatrogasnih aparata - opći prihod državnog proračuna – 3.064.321,00kn u 2014. godini.
4. Naknade za ispitivanje sredstava za gašenje požara, servisiranje vatrogasnih aparata, ispitivanje sustava za gašenje požara, ispitivanje vatrogasne odjeće i obuće, ispitivanje vatrogasnih vozila – opći prihod državnog proračuna – 256.344,19kn u 2014. godini

Zanimljivo, obzirom da naljepnica koštaju od 1,65 do 2,50 kn ovisno o vrsti i veličini naljepnice, dok na temelju naknade za ispitivanje sredstava za gašenje požara, servisiranje vatrogasnih aparata, ispitivanje sustava za gašenje požara, ispitivanje vatrogasne odjeće i obuće, ispitivanje vatrogasnih vozila se uprihodilo znatno manje nego za naljepnice (sredstava se naplaćuju u rasponu od 4,10 do 1.091,00 kn ovisno o kriterijima namjeni, vrsti, načinu održavanja vatrogasnih aparata, odnosno u rasponu od 90,00 do 150,00 kn po satu ovisno o stručnoj spremi ispitivača).

1. http://www.hgk.hr/financiranje-hgk [↑](#footnote-ref-1)
2. http://www.hzz.hr/ [↑](#footnote-ref-2)